ଅନୁଗୁଳରେ ଅତ୍ୟାଧୁନିକ ଚକ୍ଷୁ ଚିକିତ୍ସାଳୟ ପ୍ରତିଷ୍ଠା କରିବ ନାଲ୍କୋ\nନବରତ୍ନ ଉଦ୍ୟୋଗ ନ୍ୟାସନାଲ୍ ଆଲୁମିନିୟମ୍ କମ୍ପାନୀ ଲିମିଟେଡ୍ (ନାଲ୍କୋ), ଅନୁଗୁଳ ଠାରେ ଏକ ଅତ୍ୟାଧୁନିକ ଚକ୍ଷୁ ଚିକିତ୍ସାଳୟ ପ୍ରତିଷ୍ଠା କରିବାକୁ ଯାଉଛି । ଦେଶର ପ୍ରସିଦ୍ଧ ଏଲ୍.ଭି. ପ୍ରସାଦ ଚକ୍ଷୁ ପ୍ରତିଷ୍ଠାନ (ଏଲ୍.ଭି.ପି.ଇ.ଆଇ.)ର ବୈଷୟିକ ସହାୟତାରେ ଏବଂ ୧୫ କୋଟି ଟଙ୍କାର ପ୍ରାରମ୍ଭିକ ବିନିଯୋଗରେ ଏହି ଚିକିତ୍ସାଳୟଟିର ସ୍ଥାପନା କରାଯିବ । ଉଲ୍ଲେଖଯୋଗ୍ୟ ଯେ ବିଶ୍ୱ ସ୍ୱାସ୍ଥ୍ୟ ଅନୁଷ୍ଠାନ (ଡବ୍ଲୁ୍ୟ.ଏଚ୍.ଓ)ର ସହବନ୍ଧନରେ ଏଲ୍.ଭି.ପି.ଇ.ଆଇ. ଅନ୍ଧତ୍ୱ ଦୂରୀକରଣ ପାଇଁ କାର୍ଯ୍ୟ କରୁଛି । ଅନଗୁଳରେ ସ୍ଥାପିତ ହେବାକୁ ଥିବା ଏହି ଚିକିତ୍ସାଳୟଟି ବିଶେଷ ଭାବେ ସ୍ଥାନୀୟ ଆର୍ଥିକ ଅନଗ୍ରସର ଶ୍ରେଣୀର ବ୍ୟକ୍ତିଙ୍କୁ ଚିକିତ୍ସା ସେବା ଯୋଗାଇ ଦେବା ପାଇଁ କାର୍ଯ୍ୟ କରିବ । କମ୍ପାନୀ ଇତି ମଧ୍ୟରେ ଏହି ଚିକିତ୍ସାଳୟ ପାଇଁ ଜମି ଚିହ୍ନଟ କରିସାରିଛି ।\nନାଲ୍କୋ ପକ୍ଷରୁ ଅନୁଗୁଳ ଠାରେ ୩ଟି ଭ୍ରାମ୍ୟମାଣ ସ୍ୱାସ୍ଥ୍ୟସେବା କେନ୍ଦ୍ର ଏବଂ ଗୋଟିଏ ବର୍ହିଚିକିତ୍ସା କେନ୍ଦ୍ର ପରିଚାଳିତ ହେଉଛି । ପାରିପାର୍ଶ୍ବିକ ଗ୍ରାମବାସୀମାନଙ୍କୁ ଏହି ବ୍ୟବସ୍ଥା ଜରିଆରେ ପ୍ରତ୍ୟହ ମାଗଣାରେ ଔଷଧ ପ୍ରଦାନ କରାଯାଉଛି । ଉଲ୍ଲେଖଯୋଗ୍ୟ ଯେ, ପ୍ରତି ବର୍ଷ ଲାଭର ୨ ପ୍ରତିଶତ ଅର୍ଥ ବିଭିନ୍ନ ସି.ଏସ୍.ଆର୍. କାର୍ଯ୍ୟକ୍ରମ ଦିଗରେ ଖର୍ଚ୍ଚ କରିବା ସହ ନାଲକୋ ସମାଜିକ ବିକାଶ ନିମନ୍ତେ ଅତିରିକ୍ତ ୩୦୦ କୋଟି ଟଙ୍କା ବ୍ୟୟ ଅଟକଳ କରିଛି ।\nନାଲ୍କୋର ସ୍ମେଲ୍ଟର୍ ଏବଂ ନିଜସ୍ୱ ବିଦ୍ୟୁତ ଉତ୍ପାଦନ କେନ୍ଦ୍ର ଉଭୟ ଅନୁଗୁଳ ଠାରେ ଅବସ୍ଥିତ । ଏହାକୁ ଆଖିରେ ରଖି କମ୍ପାନୀ ପକ୍ଷରୁ ସ୍ଥାନୀୟ ଅଞ୍ଚଳରେ ଅନେକ ବିକାଶମୂଳକ କାର୍ଯ୍ୟକ୍ରମ ହାତକୁ ନିଆଯାଉଛି । ଏହି କ୍ରମରେ, ନାଲ୍କୋ ପକ୍ଷରୁ ୧୦ କୋଟି ଟଙ୍କାରୁ ଅଧିକ ବ୍ୟୟରେ ସରକାରଙ୍କ ଗ୍ରାମୀଣ ଜଳଯୋଗାଣ ଓ ପରିମଳ ବିଭାଗ ଜରିଆରେ ୧୩ଟି ଗ୍ରାମକୁ ପାନୀୟ ଜଳଯୋଗାଣ ବ୍ୟବସ୍ଥାର ନବୀକରଣ କରିବା ପାଇଁ ପଦକ୍ଷେପ ଗ୍ରହଣ କରାଯାଇଛି ।\nସ୍ୱଚ୍ଛ ଭାରତ ଅଭିଯାନ ଅଧିନରେ, ନାଲ୍କୋ ପକ୍ଷରୁ ଜିଲ୍ଲାର ୭୨ଟି ବିଦ୍ୟାଳୟରେ ୧୪୪ଟି ଶୌଚାଳୟ ନିର୍ମାଣ କରାଯାଇଛି । ଏତଦବ୍ୟତୀତ, କମ୍ପାନୀ ସହାୟତାରେ ଆଇଏପିଏଲ୍ ଛକରୁ ବେନ୍ତପୁର ପର୍ଯ୍ୟନ୍ତ ପକ୍କା ରାସ୍ତାର ନିର୍ମାଣ ସଂପ୍ରତି ଶେଷ ହୋଇଥିବା ବେଳେ କନିଆବେଡାରୁ କୁରୁଡୋଳ ରାସ୍ତାର ନିର୍ମାଣ ଶେଷ ପର୍ଯ୍ୟାୟରେ ପହଞ୍ଚିଛି ।\nଏହା ଛଡା, ନାଲ୍କୋ ପକ୍ଷରୁ ଗିରାଙ୍ଗ ଠାରେ ଦୁଇଟି ଏବଂ କୁଲାଡ଼ ଓ କାଣ୍ଡସରରେ ଗୋଟିଏ ଲେଖାଏଁ ପୋଖରୀ ନିର୍ମାଣ ଓ ନବୀକରଣ କରାଯାଉଛି । କୁଲାଡ଼ ଗ୍ରାମକୁ ପାଇପ ଜଳ ଯୋଗାଣ ବ୍ୟବସ୍ଥାକୁ ତ୍ୱରାନ୍ୱିତ କରିବା ପାଇଁ ମଧ୍ୟ କମ୍ପାନୀ ପକ୍ଷରୁ ପଦକ୍ଷେପ ଗ୍ରହଣ କରାଯାଇଛି ।
